Publication: Magyar Közlöny
Issue: MK-1999-11 (Year: 1999, Number: 11)
Era: 1990-2004
Section: a 19/1994. (V. 31.) KHVM rendelethez
Paragraph Index: 661

1. Belterületi közutak A települések területrendezési (településszerkezeti és szabályozási) tervében beépítettként feltüntetett (vagy beépíteni tervezett) területen belül (belterületen) vagy annak határán elhelyezkedő (határát alkotó) közutak. 1.1. Belterületi elsőrendű főutak (A korábbi elnevezésük szerint „főforgalmi utak”.) Az országos közúthálózat elsőrendű és nagy forgalmú másodrendű főútjainak távolsági forgalmat lebonyolító belterületi szakaszai, az egyes városrészeket összekapcsoló, nagy városi helyi forgalmat levezető közutak. Forgalmi csomópontjai általában szintbeniek és jelzőlámpával szabályozottak (több csomópont esetén összehangolt szabályozással). A megállás és várakozás általában csak külön leállósávban engedélyezett, kapubejárók létesítése, új építés, illetve korszerűsítés esetén (kivéve a különleges kötöttségeket, történelmi belvárosok adottságait) nem engedélyezett. 1.2. Belterületi másodrendű főutak (A korábbi elnevezésük szerint „forgalmi utak”.) Az országos közúthálózat kisebb forgalmú másodrendű főútjainak és nagy forgalmú mellékútjainak elsősorban távolsági forgalmat lebonyolító belterületi szakaszai, az egyes városi alközpontok egymás közötti (jelentős) forgalmát levezető közutak. Forgalmi csomópontjai szabályozottak. A szegély menti várakozás általában megengedett, ha van külön várakozósáv. 1.3. Gyűjtőutak Az országos közúthálózat kisebb forgalmú és jelentőségű, elsősorban célforgalmat lebonyolító mellékútjainak belterületi szakaszai. A település lakó- és kiszolgáló útjainak forgalmát összegyűjtve vezetik a település főúthálózatára. 1.4. Kiszolgáló és lakóutak 1.4.1. A kiszolgáló utak a települések belterületének a lakófunkciótól eltérő rendeltetésű területeinek forgalmát lebonyolító közutak. Idetartoznak: — a szervizutak [általában a főutak mellett elhelyezkedő egyirányú utak, amelyek a mellettük lévő területek: üzletek, szolgáltató intézmények (pl. benzinkutak, szervizek stb.) kiszolgálását biztosítják], — az iparterületi és a mezőgazdasági belterületi közutak (általában nehéz- és lassú forgalmat bonyolítanak le), — egyéb kiszolgáló utak (intézmények, szabadidő-, sport-, kulturális és egyéb zöldterületek kiszolgálását biztosító közutak). 1.4.2. A lakóutak a települések belterületének alapfunkcióját, a lakófunkciót kiszolgáló közutak, a lakótelepek és lakótömbök belső forgalmát bonyolítják le.

Source: https://magyarkozlony.hu/hivatalos-lapok/1308f0d689386dbd1776378a9eea8219660f422f/dokumentumok/75d629782913539f23ae8c731c67544455a0c111/letoltes